ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Αυγούστου 1991 που επιτρέπει στην Ομοσπονδιακή Δημοκρατία της Γερμανίας και το Ηνωμένο Βασίλειο να αποδεχθούν προσωρινά την εμπορία δασικών σπόρων για σπορά που δεν ανταποκρίνονται στις απαιτήσεις της οδηγίας 71/161/ΕΟΚ του Συμβουλίου (Τα κείμενα στην αγγλική και στη γερμανική γλώσσα είναι τα μόνα αυθεντικά) (91/458/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 71/161/ΕΟΚ του Συμβουλίου της 30ής Μαρτίου 1971 περί κανόνων εξωτερικής ποιότητας του δασικού πολλαπλασιαστικού υλικού που αποτελεί αντικείμενο εμπορίας στο εσωτερικό της Κοινότητας (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 15,

τις αιτήσεις που υποβλήθηκαν από την Ομοσπονδιακή Δημοκρατία της Γερμανίας και το Ηνωμένο Βασίλειο,

Εκτιμώντας:

ότι στην Ομοσπονδιακή Δημοκρατία της Γερμανίας και στο Ηνωμένο Βασίλειο η παραγωγή των σπόρων του Quercus pedunculata και του Quercus sessiliflora που ανταποκρίνεται στις απαιτήσεις της οδηγίας 71/161/ΕΟΚ ήταν ελλειμματική κατά το 1990 και, λόγω του γεγονότος αυτού, δεν μπόρεσε να επαρκέσει για τον ανεφοδιασμό των χωρών αυτών 7 ότι είναι αδύνατο να καλυφθούν στο στάδιο αυτό οι ανάγκες αυτές κατά τρόπο ικανοποιητικό προσφεύγοντας σε σπόρους για σπορά που προέρχονται από άλλα κράτη μέλη, ή ακόμη από τρίτες χώρες, που ανταποκρίνονται σε όλους τους όρους που καθορίζονται από την εν λόγω οδηγία 7 ότι θα πρέπει λοιπόν να επιτραπεί στην Ομοσπονδιακή Δημοκρατία της Γερμανίας και στο Ηνωμένο Βασίλειο, για μια καθορισμένη περίοδο, να αποδεχθούν την εμπορία των σπόρων για σπορά των προαναφερθέντων ειδών που υπάγονται σε μειωμένες απαιτήσεις 7 ότι η οδηγία 66/404/ΕΟΚ του Συμβουλίου της 14ης Ιουνίου 1966 περί της εμπορίας του δασικού πολλαπλασιαστικού υλικού (3), όπως τροποποιήθηκε τελευταία από την οδηγία 90/654/ΕΟΚ, προβλέπει ότι τα υλικά αναπαραγωγής μπορούν μόνο να διατεθούν στο εμπόριο συνοδευόμενα από πιστοποιητικό που φέρει ορισμένες ενδείξεις σχετικά με το εν λόγω υλικό αναπαραγωγής 7 ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ομοσπονδιακή Δημοκρατία της Γερμανίας να αποδεχθεί την εμπορία στο έδαφός της 25 000 χιλιογράμμων κατ' ανώτατο όριο σπόρων για σπορά του Quercus pedunculata Ehrh. και 20 000 χιλιογράμμων κατ' ανώτατο όριο σπόρων για σπορά του Quercus sessiliflora Sal. που δεν ανταποκρίνονται στις απαιτήσεις σχετικά με την ειδική καθαρότητα που προβλέπεται στο παράρτημα Ι της οδηγίας 71/161/ΕΟΚ, εφόσον πληρούται ο ακόλουθος όρος: το έγγραφο που αναφέρεται στο άρθρο 9 της οδηγίας 66/404/ΕΟΚ φέρει την ένδειξη: «σπόροι για σπορά που δεν ανταποκρίνονται στους κανόνες όσον αφορά την ειδική καθαρότητα».

Άρθρο 2

Επιτρέπεται στο Ηνωμένο Βασίλειο να αποδεχθεί την εμπορία στο έδαφός του 10 000 χιλιογράμμων κατ' ανώτατο όριο σπόρων για σπορά του Quercus pedunculata Ehrh. και 10 000 χιλιογράμμων κατ' ανώτατο όριο σπόρων για σπορά του Quercus sessiliflora Sal. που δεν ανταποκρίνονται στις απαιτήσεις σχετικά με την ειδική καθαρότητα που προβλέπεται στο παράρτημα Ι της οδηγίας 71/161/ΕΟΚ, εφόσον πληρούται ο ακόλουθος όρος: το έγγραφο που αναφέρεται στο άρθρο 9 της οδηγίας 66/404/ΕΟΚ φέρει την ένδειξη: «σπόροι για σπορά που δεν ανταποκρίνονται στους κανόνες όσον αφορά την ειδική καθαρότητα».

Άρθρο 3

Η Ομοσπονδιακή Δημοκρατία της Γερμανίας και το Ηνωμένο Βασίλειο ανακοινώνουν στην Επιτροπή, πριν από την 1η Ιανουαρίου 1993, τις ποσότητες των σπόρων για σπορά που διατέθηκαν στο έδαφός τους με βάση την παρούσα απόφαση. Η Επιτροπή πληροφορεί σχετικά τα άλλα κράτη μέλη.

Άρθρο 4

Οι άδειες που προβλέπονται στο άρθρο 1 λήγουν, εφόσον αφορούν την πρώτη διάθεση στο εμπόριο, στις 30 Νοεμβρίου 1992 και, εφόσον δεν αφορούν την πρώτη διάθεση στο εμπόριο, στις 31 Δεκεμβρίου 1994.

Άρθρο 5

Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στο Ηνωμένο Βασίλειο.

Βρυξέλλες, 6 Αυγούστου 1991. Για την Επιτροπή Ray MAC SHARRY Μέλος της Επιτροπής